”a)

Tuotanto Alueen maatalouden ilmastolliset erityispiirteet ovat edistäneet merkittävän lammastaloussektorin kehittymistä, koska kyseinen laji on ainoa, joka kykenee sopeutumaan laidunten tarjoamaan harvaan ja kausittaiseen kasvillisuuteen. Tämän lammaslajin erityiset ominaisuudet erottavat sen selkeästi muista Espanjassa yleisesti teurastettavista lammaslajeista. Tämän merkinnän piiriin kuuluvat jäljempänä esiteltävät viisi rotua: — Aragonesa-lammasrotua esiintyy pääasiallisesti Aragonian kolmessa maakunnassa. Sen ratkaisevan tärkeänä elinympäristönä ovat alangot, ylätasangot ja vuoristoalueet. Rodulle ominaisia piirteitä ovat sopusuhtainen ruumis, ohut niska, jossa ei ole ihopoimuja mutta jossa on usein nännimäisiä kasvaimia, sekä pitkät, voimakkaat raajat, joissa on pienet ja kovat sorkat. Turkki on valkoinen ja peittää koko keskiruumiin siten, että pää, raajojen alaosat ja toisinaan myös vatsa jäävät paljaiksi. Villakuidut ovat 5–10 cm pitkät ja niiden laatu on keskihieno. Lammas painaa syntyessään 3,5 kg. Sen paino nousee 30 ensimmäisen päivän aikana (vieroitusaikana) 200 grammaa päivässä siten, että kuukauden ikäisenä sen paino on 9,5 kg. Lampaan paino nousee 30–90 päivän iässä naarailla 230 g ja uroksilla 250 g päivässä siten, että kolmen kuukauden iässä lampaat painavat 23–25 kg. Lihansaanto on lähes 48 prosenttia, kun Ternasco de Aragón painaa 10–12 kg. — Muut Ternasco de Aragón -merkintään soveltuvat rodut ovat Ojinegra de Teruel, Roya Bilbilitana, Ansotana ja Maellana. Kahta ensin mainittua rotua käytetään yksinomaan lihantuotantoon, ja niiden merkittävin ominaisuus on nopeakasvuisuus, joka vaikuttaa erityisesti Ternasco de Aragón -lihan laatuun, kun rasvakudoksen muodostuminen alkaa varhain. Näin ollen ruho vastaa täydellisesti Ternasco-tyyppiä, kun se painaa 10–12 kg ja on peräisin 80–100 päivän iässä teurastetusta karitsasta tai nuoresta lampaasta, jonka kudos on koostumukseltaan ihanteellinen, joilla ei ole liikaa luukudosta ja joiden ihonalainen ja lihaksensisäinen rasvaisuusaste, mukaan lukien lihaksensisäinen rasva, on kehittynyt asianmukaisesti tuottaen korkeatasoisen ”bukeen”. — Maellana-rotuun kuuluvat lampaat ovat valkoisia ja niillä on pitkät raajat, kupera tai ylikupera profiili, mesomorfinen ruumis ja normaali paino. Kaula on pitkä. Niiden turkki on poikkeuksellisen lyhyt ja villa hyvin hienoa, mikä kuvastaakin parhaiten Maellana-rotua. Niiden pääasiallinen ja käytännössä ainoa käyttö on lihantuotanto. Karitsat painavat syntyessään 3,0–4,5 kg, 30 päivän ikäisinä ne painavat 9,30–10,30 kg ja 90 päivän ikäisinä 24,0–26,0 kg. — Ansotana-rodun lampaat ovat valkoisia, niillä on puolikupera profiili ja mesomorfinen ja sopusuhtainen ruumis. Nämä lampaat luokitellaan Entrefinos del Pirineo -ryhmään. Niiden turkki on puolitiheä ja hyvin hienoa villaa, elinalueen ilmasto on vaikuttanut turkin erityisien ominaisuuksien kehittymiseen. Lampaiden välillä on eroja sen mukaan, mihin aragonialaiseen rotuun ne on perinteisesti yhdistetty. Sarvet hyväksytään molemmilla sukupuolilla. Ne ovat yleisempiä uroksilla, joilla sarvet ovat yleensä hyvin kehittyneet ja muodoltaan kierteiset. Rotu luokiteltiin ennen vanhaan kolmeen käyttöön (lihan, villan ja maidon tuotantoon). Nykyään sitä käytetään pääasiallisesti lihantuotantoon. — Aragonesa-rotu, johon nykyiset Maellana- ja Ansotana-rodut ovat perinteisesti kuuluneet ekotyyppeinä, tuottaa Ternasco-karitsoita, joiden ruhon kudoskoostumus on juuri oikeanlaista siten, että 10,74 kg painoisen ruhon rasvaisuusaste on sukupuolesta riippumatta keskimäärin 25 %. Sama koskee Ansotana- ja Maellana-rotujen jälkeläisiä, joilla on samanlaiset ruumiin ominaisuudet. Tämä nopeakasvuisuus ilmenee myös toisessa alueen alkuperäisessä genotyypissä, Roya Bilbilitana -rodussa, joka niin ikään tuottaa Ternasco-karitsoita, joiden rasvapitoisuus on 26,6 % sukupuolesta riippumatta ruhon painon ollessa 10,6 kg. Ojinegra de Teruel -rodulla ruhon rasvakudospitoisuus on samankaltainen kuin kahdella edellä kuvaillulla rodulla. Tämä seikka ja nopeakasvuisuus ovat ainutlaatuisia tekijöitä, jotka yhdessä erottavat kyseiset rodut muista roduista. Niiden ansiosta edellä mainituista genotyypeistä peräisin oleva Ternasco de Aragón erottuu muista roduista saadusta karitsanlihasta. Vahvistettu nopeakasvuisuus on ainutlaatuinen tekijä, joka erottaa kyseiset rodut muista roduista. Sen ansiosta edellä mainituista genotyypeistä peräisin oleva Ternasco de Aragón erottuu korkeamman laatunsa perusteella muista roduista saadusta karitsanlihasta. Ravintonsa lampaat saavat sänkipelloilta ja Aragonian luonnonlaitumilta, joilla kasvaa lukuisia maustekasvilajeja (rosmariinia, timjamia jne.). Karitsat pysyttelevät lammaskarsinoissa ja saavat yöllä emonmaitoa ja päivällä korkealaatuista rehutiivistettä. Rehutiivisteen vapaa saanti yhdessä emonmaidon kanssa auttaa saavuttamaan Ternasco-karitsojen ruhon ominaisuudet (kudosten koostumus, jakautuminen, väri, rasvan koostumus sekä lihan pehmeys, väri ja maku), kun karitsa on oikeanpainoinen ja -ikäinen sen mukaan, mihin aragonialaiseen rotuun se kuuluu.”